د مرگ د سزا ختمولو په اړه د خيبرپښتونخوا حکومت دريځ
په کال 2008م کې دپاکستان دننه دموجوده حکومت جوړيدو لږه موده وروستو صدر اصف على زرداري په هيواد کې دمرگ سزا يا پهانسي ورکول تر هاغه وخته ځنډولي وؤ تر څو چې په دغه اړه هيواد کې کوم قانون نۀ وي جوړ شوى
د کال 2008م نه تر دې وخته دمرگ په سزا کوم محکوم قيدي په ټول هيواد کې نۀ دى پهانسي شوى خو دسندهـ حکومت په دې وروستيو کې وئيلي چې دپهانسۍ سزا به داوسني حکومت ددوام پورې ځنډيدلي وي. اروپائي هيوادونه په ټوله نړۍ کې دپهانسۍ يا مرگ سزا دختمولو لپاره هڅې کوي او دسندهـ دقانون دوزير دغه بيان هم داروپائي ډلې دپاکستان دوروستي سفر په ترڅ کې ليدل کيږي. دصدر اصف علي زرداري له لوري دپهانسۍ دسزا ځنډولو په اړه تر دې مهاله ټولو صوبو خپل دريځونه څرگند کړي دي. پنجاب، بلوچستان او ازاد کشمير دپهانسۍ دسزا ختمولو مخالفت کړى خو دخيبرپښتونخوا حکومت کوم لوړپوړي چارواکي په دغه لړ کې خپل ډاگيز دريځ نۀ دى څرگند کړى. دخيبرپښتونخوا دقانون دوزارت يو لوړپوړي چارواکي او مرستيال ايډوکيټ جنرل عالمگير دراني وائي خيبرپښتونخوا په دغه حقله يو واضحه دريځ لري چې دمرگ سزا ورکول يو شرعي حکم دى او که ددې په ضد کوم قانون جوړ هم شي هغه به په متعلقه فورم دشريعت په ضد وگرځول شي. ډيوه ريډيو سره خبرو کې مرستيال ايډوکيټ جنرل وويل د دوي په صوبه کې تر دې مهاله دغه مسئله راپورته شوې نۀ ده خو که چرې دغه مسئله راپورته کيږي نو پريکړه به يې دقران او سنت په رڼا کې کيږي. هغه وويل داسې نۀ ده چې گنې دمرگ دسزا ختمولو فيصله به يوه صوبه وکړي او هغه به په ټول هيواد کې عملي شي بلکې دا پريکړه به شريعت کورټ يا اعلي عدالت کوي. دهغه وينا وه قصاص او ديت اسلامي او قراني قانون دى او که چرې دمرگ سزا له مينځه اوځي نو دا به داسلامي احکاماتو په ضد وي. نوموړي زياته کړه دا وخت په صوبه کې تر 300ؤ پورې کسان دصوبې په دريوؤ جيلونو کې بند دي چې دبيلا بيلو محکمو له لوري ورته دمرگ سزا اورول شوې ده خو بيا داسې کسان هم ډير دي چې صدر يې دمعافۍ اپيلونه نۀ دي منلي. دپنجاب په جيلونو کې دخيبرپښتونخوا په پرتله دمرگ دسزا دقيديانو شميره خواؤشا 6500 ته رسيږي او پکې 42 کسان داسې دي چې درحم اپيلونه يې مسترد شوي او تر هاغې به نه پهانسي کيږي ترڅو چې دصدر له لوري دپهانسۍ حکم پځايې وي. دامريکا په گډون دنړۍ يو شمير اسلامي او غيراسلامي هيوادونه دسختو جرمونو لپاره دمرگ سزا لري خو داروپائي هيوادونو په ليکه کې شامل هيوادونو دغه سزا ختمه کړې او دسختو جرمونو سزا پکې يواځې عمري بند ورکول کيږي.